โบรกฯเก็บ 5 กลุ่มเด่น SET พรุ่งนี้ไปต่อ
บล.กสิกรไทยเชื่อว่าตลาดพรุ่งนี้ (6 ต.ค.) มีโอกาสปรับตัวขึ้นไปได้ต่อ ให้กรอบการแกว่งไว้ที่ 1,372-1,357 จุด แนะนำหุ้นที่ได้ประโยชน์จากเงินบาทอ่อนค่า, หุ้นอิงเศรษฐกิจในประเทศ, หุ้นกลุ่มท่องเที่ยว, กลุ่มค้าปลีก และกลุ่มพลังงาน
5 ต.ค. 2558

นายประกิต สิริวัฒนเกตุ  ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยวันนี้ (5 ต.ค.) ปรับตัวขึ้นได้ในทิศทางเดียวกับตลาดต่างประเทศ โดยตลาดหุ้นเอเชียวันนี้ต่างอยู่ในแดนบวกตามดาวโจนส์ที่ได้รับปัจจัยหนุนจากการคาดการณ์ว่าธนาคารกลางสหรัฐฯ (FED) จะชะลอการปรับขึ้นอัตราดอกเบี้ย ทำให้กระแสเงินทุนชะลอการไหลออก
ส่วนตลาดบ้านเราเมื่อปรับตัวลงมาก็เริ่มที่จะเห็น Valuation ที่น่าสนใจ วันนี้จึงมีแรงซื้อหุ้นขนาดใหญ่ อย่างกลุ่มพลังงานและปิโตรเคมี ทำให้วอลุ่มเทรดของตลาดโดยรวมดูดีขึ้น และเห็นสัญญาณที่ดีขึ้นว่าตลาดฯมีโอกาสฟื้นตัว นอกจากนี้ หุ้น Domestic Plays ที่อิงกับเศรษฐกิจในประเทศก็ยังได้รับความสนใจจากนักลงทุนด้วย
อย่างไรก็ตาม ยังต้องติดตามตัวเลข PMI ของสหรัฐฯ และการประชุมธนาคารกลางญี่ปุ่น (BOJ) ในวันที่ 7 ต.ค.และการประชุมธนาคารกลางยุโรป(ECB)ในวันที่ 8 ต.ค.นี้
แนวโน้มการลงทุนในวันพรุ่งนี้ (6 ต.ค.) เชื่อว่าตลาดมีโอกาสที่จะปรับตัวขึ้นไปได้ต่อ พร้อมให้กรอบการแกว่งไว้ที่ 1,372-1,357 จุด แนะนำหุ้นที่ได้ประโยชน์จากเงินบาทอ่อนค่า, หุ้นอิงเศรษฐกิจในประเทศ, หุ้นกลุ่มท่องเที่ยว, กลุ่มค้าปลีก และกลุ่มพลังงาน
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 219.00 บาท ลดลง 7.00 บาท
PTT ปิดที่ 253.00 บาท เพิ่มขึ้น 7.00 บาท
TIPCO  ปิดที่ 18.90 บาท เพิ่มขึ้น 2.50 บาท
KBANK ปิดที่ 171.00 บาท เพิ่มขึ้น 2.00 บาท
AOT ปิดที่ 293.00 บาท เพิ่มขึ้น 11.00 บาท